Europska komisija već podupire države članice u području sprečavanja i borbe protiv radikalizacije u zatvorima, što je prvenstveno i njihova nadležnost. U skladu sa Zaključcima Vijeća iz 2015. o kaznenopravnom odgovoru na radikalizaciju Eurojust prati razvoj i kretanja u pogledu važećeg zakonodavnog okvira i relevantne sudske prakse u državama članicama o terorizmu i nasilnoj radikalizaciji, uključujući alternativna rješenja za progone i pritvor da bi se donositelje politika izvijestilo o razvoju budućih inicijativa. To se, među ostalim, obavlja putem praćenja osuđujućih presuda za terorizam (Terrorism Conviction Monitor) i putem taktičkih sastanaka Eurojusta o terorizmu. Nadalje, Komisija je osigurala 8 milijuna EUR 2015. i 2016. kako bi se proveli zaključci Vijeća, čime je osigurala sredstva za razvoj programa rehabilitacije i deradikalizacije unutar i izvan zatvora, alata za procjenu rizika i obuku stručnjaka.

Osim toga, Komisija surađuje s Europskom konfederacijom za uvjetne kazne i Europskom organizacijom za zatvorske i korekcijske sustave kako bi ih uključila u posebno osposobljavanje za zatvorsko osoblje i probacijske službenike. Obje organizacije primaju bespovratna sredstva za poslovanje u okviru Programa za pravosuđe. Komisija blisko surađuje s Europskom mrežom za pravosudno osposobljavanje i trenutačno financira programe osposobljavanja na temu radikalizacije za suce i tužitelje kako bi im se pružilo potrebno znanje i vještine za rad s osobama koje su radikalizirane te kako bi im alati za procjenu rizika i metodologije za određivanje razine prijetnje koju predstavljaju osumnjičenici za terorističke zločine bili dostupni. Važno je i omogućiti razmjenu najboljih praksi među državama članicama u borbi protiv radikalizacije u zatvorima.

Aktivnostima Centra za izvrsnost RAN-a i dalje će se obuhvaćati radikalizacija u zatvorima, ponajprije u okviru radne skupine za zatvor i uvjetne kazne, čime se lokalnim stručnjacima omogućuje razmjena najboljih praksi, izdavanje preporuka te izrada ili revidiranje smjernica i priručnika o provedbenim mehanizmima i programima za sprečavanje i borbu protiv radikalizacije u zatvorima. Nadalje, omogućuje im se promicanje programa rehabilitacije i reintegracije, uključujući među ostalim smjernice o razvoju pristupa na razini više agencija te konkretnije intervencijske mjere, kao što su procjene rizika. U dokumentu RAN-a Dealing with radicalisation in a prison and probation context („Rješavanje problema radikalizacije u kontekstu zatvora i uvjetne kazne”) utvrđuju se stečena iskustva, preporuke i izazovi. Time su obuhvaćeni sljedeći aspekti: suradnja na razini više agencija, procjene rizika, upravljanje rizikom uključujući uvjete u zatvorima, odabir kazne i programi reintegracije .

Ključne mjere:

Centar za izvrsnost RAN-a mogao bi biti platforma za razmjenu dobrih praksi i izdavanje preporuka o politikama o sprečavanju radikalizacije za stručnjake na prvoj liniji (uključujući, prema potrebi, suce i tužitelje), čime bi se obuhvatilo sektore zatvora i uvjetne kazne.

Pružanje financijske potpore državama članicama za razvoj alata za procjenu rizika.

Promicanje razvoja obrazovnih programa i programa osposobljavanja u zatvorima (uključujući strukovno osposobljavanje) kako bi se pritvorenicima olakšala reintegracija u društvo.

Podupiranje razvoja programa država članica za rehabilitaciju zatvorenika te razmjena najboljih praksi i politika u području izvršenja kaznenih sankcija.

Promicanje razmjene informacija u Eurojustu među stručnim tužiteljima.